Pärast Prestige'i naftatankeriga juhtunud õnnetust Hispaania ranniku lähedal 2002. aastal otsustas Euroopa Parlament moodustada mereohutuse parandamise ajutise komisjoni (MARE). Selle komisjoni 2004. aasta aprillis vastu võetud lõppraportis andis Euroopa Parlament mitmeid soovitusi meresõiduohutuse tulevasteks meetmeteks. Nõuti kompleksset ja sidusat meretranspordi poliitikat, mis muu hulgas põhineks järgmistel lisameetmetel: nõuetele mittevastavate laevade keelamine, kogu meretranspordi ketti katva vastutuse süsteemi kehtestamine, meremeeste elamis-, töö- ja koolitustingimuste parandamine. Parlament nõudis ka Euroopa rannavalve moodustamist, kohustuslikku lootsiteenust keskkonnatundlikes ja navigatsiooniliselt rasketes merepiirkondades ning selget otsustus- ja käsuliini liikmesriikides hädaolukorra puhul merel, pidades eelkõige silmas avariisildumise või -sadama kohustuslikku määramist. Parlament asus seisukohale, et ELi meetmed (näiteks mugavuslipu all sõitvate laevade Euroopa territoriaalvetesse sisenemise keelamine) võivad olla vajalikud, ja kutsus komisjoni üles uurima võimalust kehtestada Euroopa vetes laevadele kohustuslik kindlustus. Komisjon on paljude nende nõudmistega juba arvestanud meresõiduohutuse kolmandas meetmepaketis. Järgnenud õigusloome menetluse käigus kutsus Euroopa Parlament nõukogu üles paketti kiiresti menetlema.